Uuringuga alustati, kui veebruaris ilmus väljaandes Sports Illustrated lugu, mille kohaselt valitses klubis misogüünne õhkkond. Järelduste saamiseks tehti endiste ja praeguste Mavericksi töötajatega 215 intervjuud, uuriti läbi enam kui 1,6 miljondit dokumente, nende seas e-poste ja muid elektroonilisi allikaid.

Eraldi toodi välja endise klubi presidendi ja tegevjuhi Terdema Ussery teod. Vastavalt uuringule esines ta kokku 15 Mavericksi naistöötaja ees kohatute sõnavõttudega ning katsus ja musitas neid naiste tahte vastaselt. Ussery ise on süüdistusi eitanud.

Tema kõrval said sarnaseid süüdistusi mitu teistki töötajat.

Klubi miljardärist omanik Mark Cuban tegi kümne miljoni USA dollari suuruse annetuse naiste õiguste ja koduvägivalla vastu võitlevatele organisatsioonidele.

"Kõigepealt tahan lihtsalt vabandada naiste ees, keda juhtunu puudutas," sõnas Cuban intervjuus ESPN-ile. "Mul on kahju, et ma ei näinud seda. Mul on kahju, et ma ei tundnud seda ära."